Jagten indledt på spritbilister i den nordjyske påsketrafik. I eftermiddag er de første alkohol-påvirkede bilister bag rattet blevet fældet i den første af påskens mange razziaer

I Rærup på landevejen mod Hals nåede færdselspolitiet på to og en halv time at vinke 225 biler ind til siden. - Resultatet er nedslående, siger vagtchef Henrik Hyldig ved Nordjyllands Politi. To bilister blev afsløret med for meget sprit i blodet, mens fem andre kan se frem til bøder for mindre færdselsforseelser som fx ikke at have husket kørekortet eller at spænde selen. Overalt i Nordjylland og resten af landet er der i påsken planlagt adskillige razziaer, hvor betjente står klar med alkometrene. Derfor er det nok en god idé, at lade bilen stå efter påskefrokosten med øl og snaps.